Мы махуэхэм
Мэкъуауэгъуэм и 9, махуэку
Зэныбжьэгъухэм я дунейпсо махуэщ
Аккредитацэм и дунейпсо махуэщ
1719 гъэм Пётр Езанэм урысей губерниехэр щIыналъэ щхьэхуэхэурэ зэпыудыным теухуа унафэ къыдигъэкIащ.
1737 гъэм Москва мафIэсышхуэ къыщыхъуащ. Лыгъейм зэщIищтат къалэкур, уеблэмэ Кремль Уардэунэри исат.
1883 гъэм Москва тхыдэ музей къыщызэIуахащ.
1935 гъэм Iуащхьэмахуэ и щыгум япэ дыдэу гупышхуэ дэкIащ.
1945 гъэм СССР-м щагъэуващ «Берлин къызэращтам папщIэ», «Будапешт къызэращтам папщIэ», «Венэ къызэращтам папщIэ», «Кёнигсберг къызэращтам папщIэ», «Белград хуит къызэращIыжам папщIэ», «Варшавэ хуит къызэращIыжам папщIэ», «Прагэ хуит къызэращIыжам папщIэ» медалхэр.
1995 гъэм Урысейм и Президент Ельцин Борисрэ Украинэм и президент Кучмэ Леонидрэ Iэ традзащ тенджыз ФIыцIэ флотыр зэрагуэшым теухуа зэгурыIуэныгъэм.
Япэ урыс император Пётр Езанэр къызэралъхурэ илъэс 344-рэ ирокъу.
КъБР-м щIыхь зиIэ и дохутыр Чым Агнессэ къыщалъхуа махуэщ.
Техникэ щIэныгъэхэм я доктор, АР-м щIэныгъэхэмкIэ щIыхь зиIэ и лэжьакIуэ, ЩIДАА-м и член-корреспондент Блахъуэ Хьэзрэт и ныбжьыр илъэс 52-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх къыщешхынущ. Хуабэр махуэм градус 11 — 12, жэщым градуси 10 — 12 щыхъунущ.
Мэкъуауэгъуэм и 10, мэрем
Краснодар крайм щагъэлъапIэ архитекторым и махуэр
Молдавием и гъунапкъэхъумэхэм я махуэщ
Португалием и махуэщ
Японием щагъэлъапIэ сыхьэтхэм я махуэр
1774 гъэм Урысеймрэ Тыркумрэ зэращIылIащ Кючук-Кайнарджи мамыр зэгурыIуэныгъэр. Абы ипкъ иткIэ Къэбэрдейр Урысейм и зы Iыхьэу къалъытащ.
1793 гъэм Париж дунейм щыяпэу зоопарк къыщызэIуахащ.
1793 гъэм США-м и къалащхьэр яхъуэжащ: Филадельфием и пIэкIэ къэралым и щыхьэру ягъэуващ Вашингтон.
1807 гъэм ухуэн щIадзащ Ижевск Iэщэ заводыр.
1909 гъэм Канберрэ Австралием и къалащхьэ хъуащ.
1921 гъэм къызэрагъэпэщащ Толстой Лев и «Ясная поляна» музей-щIапIэр. ТхакIуэр абы илъэс 60-м нэскIэ щыпсэуат, «Зауэмрэ мамырыгъэмрэ, «Каренинэ Аннэ» роман цIэрыIуэхэри щитхар арат.
1931 гъэм Москварэ Ленинградрэ яку дэлъ гъуэгуанэм трагъэуващ «Красная стрела» мафIэгур.
1936 гъэм «Союзмультфильм» киностудиер къызэрагъэпэщащ.
1940 гъэм Италиер ЕтIуанэ дунейпсо зауэм хыхьащ Германием и телъхьэу. Абы зауэ ярищIылIащ Франджымрэ Инджылызымрэ.
1955 гъэм Тырныаузрэ Докшукинэрэ къалэ хъуащ.
СурэтыщI-график, УФ-м щIыхь зиIэ и сурэтыщI, «Нартхэр», «Ди деж къэса уэрэдхэр», «Къурш щхьэгухухэм я таурыхъхэр» тхылъхэр зыгъэщIэрэщIа Глуховцев Александр къызэралъхурэ илъэси 106-рэ ирокъу.
Режиссёр цIэрыIуэ, УФ-м и цIыхубэ артист Ерчэн Леонид къызэралъхурэ илъэс 91-рэ ирокъу.
Урысей уэрэджыIакIуэ цIэрыIуэ, СССР-м и цIыхубэ артисткэ, Социалист Лэжьыгъэм и ЛIыхъужь Зыкинэ Людмилэ къызэралъхурэ илъэс 87-рэ ирокъу.
Гум еIэзэ дохутыр цIэрыIуэ, медицинэ щIэныгъэхэм я доктор, профессор, РАН-мрэ РАМН-мрэ я академик, СССР-м узыншагъэр хъумэнымкIэ и министру щыта, Социалист Лэжьыгъэм и ЛIыхъужь Чазов Евгений и ныбжьыр илъэс 87-рэ ирокъу.
СССР-м и цIыхубэ сурэтыщI, Урысейм художествэхэмкIэ и академием и академик, УФ-м и Къэрал саугъэтыр зрата, «Хэкум и пащхьэм щиIэ фIыщIэхэм папщIэ» орденым и нагъыщэ псори зыхуагъэфэща Глазунов Илья и ныбжьыр илъэс 86-рэ ирокъу.
Совет актёр, УФ-м и цIыхубэ артист Смирнитский Валентин и ныбжьыр илъэс 72-рэ ирокъу.
Медицинэ щIэныгъэхэм я доктор, КъБКъУ-м и профессор, ЩIДАА-м и академик Инэрокъуэ Аллэ къыщалъхуа махуэщ.
КъШР-м щыщ къэрал лэжьакIуэ, УФ-м цIыхухэм щIэныгъэ егъэгъуэтынымкIэ пщIэ зиIэ и лэжьакIуэ Бэчыжь ФатIимэ къыщалъхуа махуэщ.
Шэрджэс еджагъэшхуэ, мэкъумэш щIэныгъэхэм я доктор Тамэ Мухьэрбий и ныбжьыр илъэс 55-рэ ирокъу.
ТхакIуэ, 2013 гъэм Мейкъуапэ щекIуэкIа «Адыгэ пщащэ» дунейпсо зэпеуэм япэ вице-мисс щыхъуа «Адыгэ псалъэ» газетым и корреспондент Щомахуэ Залинэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 12 — 14, жэщым градус 11 — 13 щыхъунущ.
